LT Europos Sąjungos oficialusis leidinys C 8/2

Pranešimas apie Tarybos reglamento (EB) Nr. 2603/2000, įvedančio galutinį kompensacinį muitą tam tikram importuojamam inter alia Indijos kilmės polietileno tereftalatui, greitesnės peržiūros inicijavimą

(2005/C 8/02)

Komisija gavo paraišką dėl greitesnės peržiūros pagal Tarybos reglamento (EB) Nr. 2026/97 („pagrindinio reglamento“) (1) 20 straipsnį dėl tam tikro importuojamo inter alia Indijos kilmės polietileno tereftalato, kuriam taikomas galutinis kompensacinis muitas, įvestas Tarybos reglamentu (EB) Nr. 2603/2000 (2).

1. Peržiūros reikalavimas

Paraiška buvo pateikta Indijos eksportuojančio gamintojo South Asian Petrochem Limited (toliau – pareiškėjo).

2. Produktas

Nagrinėjamas produktas yra Indijos kilmės polietileno tereftalatas, kurio klampos koeficientas pagal DIN (Deutsche Industrienorm) 53728 yra ne mažesnis kaip 78 ml/g (toliau – nagrinėjamas produktas), ir kuris paprastai deklaruojamas KN kodu 3907 60 20. Šis KN kodas pateikiamas tik informacijos tikslais.

3. Galiojančios priemonės

Šiuo metu galiojanti priemonė yra galutinis kompensacinis muitas, įvestas Tarybos reglamentu (EB) Nr. 2603/2000, pagal kurį į Bendriją importuojamam inter alia Indijos kilmės nagrinėjamam produktui, įskaitant pareiškėjo pagamintus produktus, taikomas 41,3 EUR/t galutinis kompensacinis muitas, išskyrus kelias specialiai įvardytas bendroves, kurioms taikytinos atskiros muito normos.

4. Peržiūros pagrindas

Pareiškėjas tvirtina, kad per tyrimo laikotarpį, kuriuo buvo taikoma kompensacinė priemonė, t.y. nuo 1998 m. spalio 1 d. iki 1999 m. rugsėjo 30 d. (toliau – pirminis tyrimo laikotarpis), jis nebuvo išnagrinėtas ne dėl atsisakymo bendradarbiauti priežasčių. Pareiškėjas tvirtina, kad pirminio tyrimo laikotarpiu jis neeksportavo nagrinėjamo produkto į Bendriją, ir kad jis nėra susijęs su jokiais eksportuojančiais nagrinėjamo produkto gamintojais, kuriems taikoma galiojanti priemonė.

Pareiškėjas taip pat tvirtina, kad jis pradėjo eksportuoti nagrinėjamą produktą į Bendriją, pasibaigus pirminiam tyrimo laikotarpiui. Remiantis tuo, kas pirmiau pasakyta, jis paprašė, kad jam būtų nustatyta atskira muito norma.

5. Tvarka

Šiuo klausimu besidomintiems Bendrijos gamintojams buvo pranešta apie minėtą prašymą ir suteikta galimybė pateikti savo pastabas. Jokių pastabų nebuvo gauta.

Pasitarusi su Patariamuoju komitetu ir nutarusi, kad yra pakankamai įrodymų greitesnei peržiūrai pateisinti, Komisija, remdamasi pagrindinio reglamento 20 straipsniu, inicijuoja peržiūrą.

a) Klausimynai

Siekdama gauti informaciją, kuri jos nuomone reikalinga tyrimui, Komisija pareiškėjui nusiųs klausimyną.

b) Informacijos surinkimas ir išklausymas

Suinteresuotos šalys, nurodydamos, kad joms įtakos gali turėti peržiūros rezultatai, raginamos raštu pateikti savo nuomonę ir šio pranešimo 5 dalies a punkte minimo klausimyno atsakymus arba bet kokią kitą informaciją, į kurią reikėtų atsižvelgti, atliekant peržiūrą. Ši informacija ir patvirtinamieji dokumentai turi pasiekti Komisiją per šio pranešimo 6 dalies a punkte nustatytą laiką.

Be to Komisija gali išklausyti suinteresuotąsias šalis, jeigu jos pateikia prašymą, kuriame nurodo svarbias priežastis, dėl kurių jos turi būti išklausytos. Šis prašymas turi būti pateiktas per šio pranešimo 6 dalies b punkte nustatytą laiką.

6. Terminai

a) Iki kada šalys turi pranešti apie save, pateikti atsakymus į klausimyną ir bet kokią kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, turi pranešti apie save Komisijai, pateikti savo nuomonę ir šio pranešimo 5 dalies a punkte minimo klausimyno atsakymus arba bet kokią kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, jeigu nenurodyta kitaip. Atkreipiamas dėmesys į tai, kad pagrindiniame reglamente nustatytų daugumos procedūrinių teisių įgyvendinimas priklauso nuo to, ar šalis apie save pranešė per minėtą laikotarpį.

b) Klausymai

Visos suinteresuotosios šalys gali būti Komisijos išklausytos per tą patį 40 dienų terminą.

7. Prašymai raštu, atsakymai į klausimyną ir susirašinėjimas

Visi suinteresuotųjų šalių prašymai ir informacija turi būti pateikiami raštu (ne elektronine forma, jeigu nenurodyta kitaip) užrašant suinteresuotosios šalies pavadinimą, adresą, el. pašto adresą, telefono ir fakso ir (arba) telekso numerius. Ant visos rašytinės medžiagos, įskaitant informaciją, kurios prašoma šiame pranešime, atsakymų į klausimyną ir slapto suinteresuotų šalių susirašinėjimo nurodoma - „riboto naudojimo“ (3), ir, atsižvelgiant į pagrindinio reglamento 29 straipsnio 2 dalį, kartu pateikiamas neslaptas variantas, kuris ženklinamas „Suinteresuotosioms šalims susipažinti“.

Komisijos adresas susirašinėjimui:

Commission européenne Direction générale du commerce Direction B Office: J-79 5/16 B-1049 Bruxelles Faksas (32-2) 295 65 05 Teleksas COMEU B 21877.

8. Atsisakymas bendradarbiauti

Tais atvejais, kai kuri nors suinteresuotoji šalis atsisako suteikti informaciją ar per nustatytą laiką nesuteikia reikalingos informacijos arba žymiai apsunkina tyrimą, pagal pagrindinio reglamento 28 straipsnį preliminarios ar galutinės, teigiamos ar neigiamos išvados gali būti daromos remiantis turimais faktais.

Išsiaiškinus, kad kuri nors suinteresuotoji šalis pateikė melagingą ar klaidingą informaciją, į tokią informaciją neatsižvelgiama, o remiamasi turimais faktais. Jei suinteresuotoji šalis vengia bendradarbiauti arba bendradarbiauja tik iš dalies ir dėl to išvados grindžiamos turimais faktais, kaip nurodyta pagrindinio reglamento 28 straipsnyje, rezultatai tai šaliai gali būti ne tokie palankūs, kokie būtų, jei ji būtų bendradarbiavusi.

(1) OL L 288, 1997 10 21, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

(2) OL L 301, 2000 11 30, p. 1.

(3) Tai reikia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Pagal Tarybos reglamento (EB) Nr. 2026/97 (OL L 288, 1997 10 21, p. 1) 29 straipsnį ir PPO susitarimo dėl subsidijų ir kompensacinių priemonių 12 straipsnį tai yra slaptas dokumentas.